
ACORD 74/2007, DE 28 DE FEBRER, DEL PLE DEL CONSELL DE L’AUDIOVISUAL DE CATALUNYA

Expedient núm. 2/Instr.general/2006. Aprovació del Projecte d’instrucció general de regulació del registre telemàtic i informació pública.

1. El Consell de l’Audiovisual de Catalunya, en l’exercici de les funcions que li són pròpies en virtut del que disposa l’article 10 de la Llei 2/2000, de 4 de maig, i per tal de permetre emprar als prestadors de serveis de comunicació audiovisual els mecanismes de signatura electrònica a què fan referència la lletra e de l’article 25 i la lletra e de l’article 54 de la Llei 22/2005, de 29 de desembre, de la comunicació audiovisual de Catalunya, ha de garantir, en compliment del que preveu l’article 45 de la Llei de l’Estat 30/1992, de 26 de novembre, la utilització i l’aplicació de tècniques i mitjans electrònics, informàtics i telemàtics per desenvolupar la seva activitat i en l’exercici de les competències.
2. Un element clau per facilitar la interacció i la transacció de serveis en línia i millorar així el funcionament del Consell és la creació d’un registre telemàtic que permeti a les persones usuàries exercir els seus drets i obligacions a través d’aquests mitjans electrònics, informàtics i telemàtics, sense que aquest fet comporti una disminució de les seves garanties.

3. Aquest registre telemàtic troba el seu punt de partida en el que disposa l’apartat 9 de l’article 38 de la Llei de l’Estat 30/1992, de 26 de novembre, de règim jurídic de les administracions públiques i del procediment administratiu comú, incorporat per la Llei de l’Estat 24/2001, de 27 de desembre, de mesures fiscals, administratives i d’ordre social, que permet a les administracions públiques la possibilitat de crear registres telemàtics per rebre o emetre sol·licituds, escrits o comunicacions que es trametin per mitjans telemàtics, sempre que compleixin criteris de disponibilitat, autenticitat, integritat, confidencialitat i conservació de la informació. 

4. En aquest sentit, el Consell ha elaborat un Projecte d’instrucció general mitjançant el qual es pretén fixar els criteris que cal observar en la presentació i tramitació d’escrits, sol·licituds i comunicacions que es presentin davant el registre telemàtic del Consell de l’Audiovisual de Catalunya i regular el règim de funcionament intern d’aquest registre.

5. L’article 117 de la Llei 22/2005, de la comunicació audiovisual de Catalunya, atribueix al Consell la potestat reglamentària «per desenvolupar els preceptes de la llei i de les altres lleis en matèria audiovisual en els àmbits relatius a les condicions aplicables als títols habilitants per a l’exercici de la llibertat de comunicació i a les obligacions a què resten subjectes els prestadors i distribuïdors de serveis de comunicació audiovisual d’acord amb la llei». Així mateix, estableix que «les disposicions reglamentàries del Consell reben el nom d’instruccions». En conseqüència, la Llei de la comunicació audiovisual de Catalunya atribueix una habilitació expressa al Consell sobre la potestat reglamentària i normativa.

6. Les instruccions generals del Consell de l'Audiovisual de Catalunya tenen els mateixos trets característics que els reglaments. Així, les instruccions generals han de ser considerades disposicions de caràcter general, tenen eficàcia normativa, ja que s’integren en l’ordenament jurídic, generen força obligatòria respecte als ciutadans i els poders públics i, finalment, resten sotmeses a uns límits com a requisits perquè siguin vàlides. Aquests límits es tradueixen en el respecte del principi de competència per exercir la potestat reglamentària, del principi de jerarquia normativa i del principi de legalitat per tal com el Consell ha de sotmetre les instruccions generals al procés d’elaboració de les disposicions de caràcter general.

DE CONFORMITAT amb el que estableix la lletra f  de l’article 10 de la Llei 2/2000, de 4 de maig, del Consell de l’Audiovisual de Catalunya; l’article 117 de la Llei 22/2005, de 29 de desembre, de la comunicació audiovisual de Catalunya, i els apartats 2 i 3 de l’article 32 de l’Acord 3/2001, de 28 de febrer, pel qual s’aprova l’Estatut orgànic i de funcionament del Consell de l’Audiovisual de Catalunya

El Ple del Consell de l'Audiovisual de Catalunya ha adoptat els següents

ACORDS

1. Aprovar el Projecte d’instrucció general sobre la creació i el funcionament del registre telemàtic del Consell de l'Audiovisual de Catalunya, el qual s’incorpora com a annex i part integrant d’aquest acord.

2. Sotmetre a informació pública el Projecte d’instrucció general pel termini de quinze dies, mitjançant edicte publicat en el Diari Oficial de la Generalitat de Catalunya a l’efecte de formular-hi les al·legacions i els suggeriments que es considerin oportuns.

Barcelona, 28 de febrer de 2007

Josep M. Carbonell i Abelló                                Dolors Comas d’Argemir i Cendra

President                                                            Consellera secretària
Instrucció general sobre la creació i el funcionament del registre telemàtic del Consell de l'Audiovisual de Catalunya

Exposició de motius

El Consell de l’Audiovisual de Catalunya és un ens públic de caràcter institucional que, com a autoritat independent dotada de personalitat jurídica pròpia i plena capacitat d’obrar, tant en l’àmbit públic com en el privat, actua amb plena independència de les administracions públiques en l’exercici de les seves funcions. 

D’acord amb el que estableix l’apartat 1 de l’article 3 de la Llei 2/2000, de 4 de maig, l’actuació del Consell és sotmesa a la legislació reguladora de les administracions públiques i del procediment administratiu comú i a la resta de legislació aplicable en matèria de règim dels actes i de funcionament de les administracions públiques. 

En l’exercici de les funcions que li són pròpies en virtut del que disposa l’article 10 de la Llei 2/2000, de 4 de maig,  i per tal de permetre emprar als prestadors de serveis de comunicació audiovisual els mecanismes de signatura electrònica a què fan referència la lletra e de l’article 25 i la lletra e de l’article 54 de la Llei 22/2005, de 29 de desembre, de la comunicació audiovisual de Catalunya, en les relacions amb el Consell de l'Audiovisual de Catalunya, el Consell haurà de garantir, en compliment del que preveu l’article 45 de la Llei de l’Estat 30/1992, de 26 de novembre, la utilització i l’aplicació de tècniques i mitjans electrònics, informàtics i telemàtics per desenvolupar la seva activitat i en l’exercici de les competències.

Un element clau per facilitar la interacció i la transacció de serveis en línia i millorar així el funcionament del Consell és la creació d’un registre telemàtic que permeti a les persones usuàries exercir els seus drets i obligacions a través d’aquests mitjans electrònics, informàtics i telemàtics, sense que aquest fet comporti una disminució de les seves garanties.

Aquest registre telemàtic troba el seu punt de partida en el que disposa  l’apartat 9 de l’article 38 de la Llei de l’Estat 30/1992, de 26 de novembre, de règim jurídic de les administracions públiques i del procediment administratiu comú, incorporat per la Llei de l’Estat 24/2001, de 27 de desembre, de mesures fiscals, administratives i d’ordre social, que permet a les administracions públiques la possibilitat de crear registres telemàtics per rebre o emetre sol·licituds, escrits o comunicacions que es trametin per mitjans telemàtics, sempre que compleixin els criteris de disponibilitat, autenticitat, integritat, confidencialitat i conservació de la informació. 

En aquesta Instrucció general es pretén fixar els criteris que cal observar en la presentació i tramitació d’escrits, sol·licituds i comunicacions relacionats expressament en el seu annex que es presentin davant el registre telemàtic del Consell de l’Audiovisual de Catalunya i regular el règim de funcionament intern d’aquest registre.

Article 1. Objecte

Aquesta Instrucció general té per objecte crear i regular un registre telemàtic al Consell de l'Audiovisual de Catalunya encarregat rebre i trametre sol·licituds, escrits i comunicacions dels prestadors de serveis de comunicació audiovisual i altres usuaris, així com establir els requisits i les condicions de funcionament d’aquest registre respecte dels tràmits i procediments relacionats en l’annex.
Article 2. Definició i funcions

1. El registre telemàtic del Consell de l’Audiovisual de Catalunya és un servei públic de caràcter administratiu que té la consideració de registre auxiliar del registre general d’entrada i sortida de documents amb suport paper, especialitzat en la recepció i sortida de sol·licituds telemàtiques, documents en suport informàtic, comunicacions i notificacions telemàtiques. 

2. Per mitjà del registre telemàtic del Consell de l'Audiovisual de Catalunya es duen a terme les funcions següents:

a) Rebre sol·licituds i documents tramesos per part dels prestadors de serveis de comunicació audiovisual i altres usuaris, i emetre’n el rebut de presentació corresponent.

b) Trametre per part del Consell de l'Audiovisual de Catalunya sol·licituds i documents als prestadors de serveis de comunicació audiovisual i altres usuaris.

c) Anotar els assentaments d’entrada i sortida corresponents.

3. Mitjançant el registre telemàtic del Consell de l'Audiovisual de Catalunya, en cap cas s’expediran còpies segellades o compulsades dels documents originals presentats juntament amb la sol·licitud.

Article 3. Dependència orgànica

La direcció i la supervisió de la gestió del registre telemàtic correspon a la Secretaria General del Consell.

Article 4. Drets i garanties

1. En la tramitació dels procediments inclosos en l’annex de la present Instrucció i, en general, en la prestació dels serveis públics i en les relacions de les persones usuàries i els prestadors de serveis de comunicació audiovisual amb el Consell de l'Audiovisual de Catalunya mitjançant l’ús de vies telemàtiques, cal garantir el respecte absolut als drets i les llibertats que reconeix la Constitució, l’Estatut d’autonomia de Catalunya i la resta de l’ordenament jurídic, sense cap discriminació per raó del mitjà utilitzat.

2. El Consell de l’Audiovisual de Catalunya ha de garantir el dret a l’honor i a la intimitat personal i familiar dels ciutadans i la protecció de les dades de caràcter personal, d’acord amb el que estableix la Llei orgànica 15/1999, de 13 de desembre, de protecció de dades de caràcter personal. Així mateix, ha de complir la legislació vigent en matèria de prestació de serveis de la societat de la informació i la resta de normes específiques que regulen el tractament electrònic de la informació.

3. Les dades de caràcter personal de les persones usuàries i dels prestadors de serveis de comunicació audiovisual que s’obtinguin pel sol fet de realitzar una consulta a través de vies telemàtiques no poden ser objecte de tractament ni formar part d’un fitxer d’acord amb la normativa sobre protecció de dades, sens perjudici que es puguin utilitzar dades que no tinguin caràcter personal a efectes estadístics.

4. Quan el Consell de l'Audiovisual de Catalunya efectuï la tramitació de part o de la totalitat d’un procediment a través de vies telemàtiques que afecti, de forma directa o indirecta, drets o interessos dels ciutadans, l’òrgan corresponent haurà de garantir la identificació i l’exercici de la competència  mitjançant l’ús de la signatura electrònica. En aquest cas, les persones usuàries i els prestadors de serveis de  comunicació audiovisual tindran dret a obtenir informació que permeti identificar els mitjans i les aplicacions que s’utilitzin, i a accedir a la informació de verificació de la identitat de l’òrgan que exerceix la competència, d’acord amb la normativa vigent en matèria de signatura electrònica.  

5. La utilització d’aquestes tecnologies no pot implicar restriccions en l’accés a qualsevol actuació o procediment administratiu.

Article 5. Accés al registre telemàtic

1. L’accés al registre telemàtic es duu a terme mitjançant la connexió al portal d’internet del Consell de l’Audiovisual de Catalunya, a l’adreça http://www.cac.cat. 

2. En l’adreça electrònica d’accés al registre hi consta la relació actualitzada dels models de les sol·licituds i documents que s’admeten en aquest registre.

3. La relació de procediments que admeten la tramesa telemàtica està permanentment disponible a l’adreça electrònica d’accés al registre, així com el text íntegre de la norma d’aprovació i/o actualització dels procediments telemàtics. 

4. A l’assentament d’entrada d’aquest registre, hi ha de quedar constància de les dades següents: número de registre d’entrada, data i hora de presentació, tipus de document i assumpte, identificació de la persona sol·licitant i de la direcció, àrea o servei a la qual s’adreça.

Article 6. Presentació de sol·licituds, escrits i comunicacions al registre telemàtic

1. Únicament s’admet la presentació al registre telemàtic del Consell de l'Audiovisual de Catalunya dels escrits, les sol·licituds i les comunicacions especificats en l’annex de la present Instrucció. No obstant això, el Ple del Consell de l’Audiovisual de Catalunya aprovarà els procediments i tràmits futurs que es presentin per aquesta via.

2. La presentació d’escrits, sol·licituds i comunicacions per via telemàtica que no es troben inclosos en els supòsits indicats en l’apartat anterior no produeixen cap efecte, es consideren no presentats i s’arxiven. Aquesta circumstància s’ha de comunicar a la persona interessada.

3. La presentació d’escrits, sol·licituds i comunicacions per aquests mitjans telemàtics té els mateixos efectes jurídics que els atribuïts a la que es fa per la resta de mitjans admesos en dret. Aquesta validesa i eficàcia queda condicionada al compliment dels mecanismes que n’asseguren l’autenticitat, la integritat i, si n’hi ha, l’autor o els autors, que es regulen en aquesta Instrucció.

4. Les persones interessades, utilitzaran qualsevol dels mecanismes admesos per la legislació vigent per presentar escrits, sol·licituds i comunicacions.

Article 7. Notificacions telemàtiques

El Consell de l'Audiovisual de Catalunya ha de practicar la notificació a les persones interessades per mitjà telemàtic quan l’hagin assenyalat com el suport, el mitjà o l’aplicació preferent per a les seves comunicacions amb el Consell en qualsevol moment de la tramitació del procediment o de l’actuació administrativa.

El Consell de l'Audiovisual de Catalunya ha d’identificar el remitent i el destinatari de la comunicació i deixar constància de la transmissió i de la recepció, de llurs dades i del contingut íntegre de les comunicacions. Les dates de transmissió i recepció en les comunicacions s’han d’acreditar mitjançant sistemes implantats a aquest efecte i són vàlides a efectes de còmput de terminis.

Article 8. Còmput de terminis a efectes de presentació de sol·licituds, escrits o comunicacions per via telemàtica

1. Les sol·licituds, els escrits i les comunicacions que es presenten al registre telemàtic del Consell de l’Audiovisual de Catalunya es consideren presentades, a efectes de còmput de terminis, a l’hora i en la data reflectida a l’assentament d’entrada. 

2. El registre emet, pel mateix mitjà, un missatge de confirmació de la recepció de sol·licituds, escrits o comunicacions en què consta les dades proporcionades per la persona interessada, la data i l’hora en què es va produir la recepció i una clau d’identificació de la transmissió. La persona interessada ha d’acreditar la presentació de la sol·licitud, l’escrit o la comunicació mitjançant l’aportació d’aquest missatge de confirmació de recepció.

3. En el cas que es produeixi una errada en la transmissió de la sol·licitud, l’escrit o la comunicació, aquesta circumstància es comunica a la persona interessada  mitjançant l’emissió d’un «missatge d’error en la transmissió».

4. Sens perjudici dels efectes substantius que l’ordenament jurídic atribueix  a la presentació d’escrits, sol·licituds i comunicacions, la presentació de documents al registre telemàtic del Consell de l’Audiovisual de Catalunya es pot realitzar tots els dies de l’any durant les 24 hores del dia.

5. El Consell de l'Audiovisual de Catalunya només pot interrompre el funcionament del registre telemàtic per motius tècnics justificats, de caràcter operatiu o relatius al seu manteniment, i pel mínim temps possible. Aquesta interrupció s’ha d’anunciar a les persones interessades amb la màxima antelació possible.

6. En el supòsit d’interrupció no planificada en el funcionament del registre telemàtic del Consell de l'Audiovisual de Catalunya, i sempre que sigui tècnicament possible, la persona interessada que accedeixi a l’adreça del registre telemàtic visualitzarà un missatge en què es comuniqui aquesta circumstància. 

7. La recepció del document pel registre telemàtic del Consell de l’Audiovisual de Catalunya en un dia inhàbil s’entendrà efectuada a primera hora del primer dia hàbil següent, d’acord amb el calendari oficial de festes laborals de la Generalitat de Catalunya. En aquest cas, a l’assentament d’entrada s’hi inscriurà com a data i hora de presentació aquells en què efectivament es produeixi la recepció i, tanmateix, s’hi farà constar com a data i hora d’entrada les zero hores del primer dia hàbil següent.

8. Les sol·licituds, els escrits i les comunicacions que es presenten al registre telemàtic del Consell es registren de manera individualitzada, essent objecte del tractament informàtic adequat, s’arxiven degudament i cursen sense cap tipus de dilació.

Article 9. Resguards acreditatius de la presentació d’escrits, sol·licituds i comunicacions

El Consell de l'Audiovisual de Catalunya emet automàticament un resguard acreditatiu de l’escrit, la sol·licitud o la comunicació presentada en què consten les dades proporcionades per la persona interessada i la data i l’hora en què es va produir la presentació en el servidor del Consell. El resguard esmentat es configura de manera que pugui ser imprès o arxivat per la persona interessada i garanteixi la identitat del registre.

Article 10. Identificació i autenticació de la persona interessada

1. Codi d’usuari i clau d’accés:

Per presentar queixes i reclamacions davant el Consell de l'Audiovisual de Catalunya, en el termes que estableix l’article 1 de l’annex d’aquesta Instrucció, i els recursos administratius que estableix la lletra a de l’article 5 de l’annex d’aquesta Instrucció, la persona usuària pot escollir qualsevol dels sistemes següents:

a) Identificar-se i autenticar-se mitjançant la utilització d’una combinació de codi d’usuari i  clau d’accés. A aquests efectes, ha de registrar-se com a usuari, un tràmit que la persona interessada pot sol·licitar a través del portal d’internet del Consell de l’Audiovisual de Catalunya (http://www.cac.cat), mitjançant l’activació de l’opció Activació inicial d’usuaris.  

Una vegada registrada, la persona usuària rep un missatge pel qual se li atorga la clau d’accés corresponent, que és pròpia, personal i intransferible. En aquest sentit, és responsabilitat de cada persona usuària fer-ne un ús diligent per tal d’impedir l’accés al portal de terceres persones. Tanmateix, la persona usuària és l’única responsable de la pèrdua, sostracció o ús per part d’una tercera persona de les seves claus d’accés.

b) Accedir a la presentació de queixes mitjançant un certificat digital d’acord amb els termes que exposa l’apartat 2 d’aquest article.

2. Certificat digital:

Sens perjudici del que disposa l’apartat 1 del present article, per presentar la documentació que relacionen els articles 1, 2, 3, 4 i 5 de l’annex, les persones interessades han de ser titulars d’un certificat digital reconegut per l’Agència Catalana de Certificació.

3. En tot cas, la utilització dels mitjans telemàtics per presentar els escrits, les sol·licituds i les comunicacions relacionats a l’annex comporta el consentiment de la persona interessada al tractament de les seves dades de caràcter personal que siguin necessàries per tramitar l’expedient d’acord amb la normativa vigent, i el reconeixement de la validesa i l’eficàcia de les sol·licituds i els documents telemàtics que siguin autenticats mitjançant la combinació de codi d’usuari i contrasenya.

Article 11. Sistema de consulta i seguiment de la tramitació

1. Una vegada presentada la sol·licitud, l’escrit o la comunicació per via telemàtica, la persona interessada pot consultar i fer el seguiment del seu expedient administratiu per qualsevol del mitjans establerts legalment. 

2. L’habilitació del sistema de consulta i seguiment de la tramitació no eximeix el Consell de l’Audiovisual de Catalunya de la necessitat d’efectuar les publicacions i notificacions expresses establertes legalment, les quals són les úniques que en determinen els efectes jurídics.

Article 12. Efectes de la presentació d’escrits, sol·licituds i comunicacions per via telemàtica

1. El Consell de l’Audiovisual de Catalunya reconeix la validesa i l’eficàcia dels escrits, les sol·licituds i les comunicacions presentats telemàticament.

2. En aquest sentit, es consideren vàlids els escrits, les sol·licituds i les comunicacions presentats al registre telemàtic del Consell, sempre que se n’asseguri la integritat, la conservació i l’autoria, així com l’autenticitat de la seva voluntat mitjançant els sistemes d’identificació i verificació que estableix  l’article 9 de la present Instrucció.

Article 13. Compromisos d’actuació

1. Els compromisos d’actuació per a la presentació de documents al registre telemàtic del Consell de l’Audiovisual de Catalunya són els que es fan públics a través del portal d’internet d’aquest organisme.

2. Aquests compromisos són els objectius de qualitat i eficiència en la prestació d’aquest servei i en cap cas comporten responsabilitats ni efectes jurídics per al Consell de l’Audiovisual de Catalunya davant el ciutadà o ciutadana. 

Article 14. Programes i aplicacions

El Consell de l’Audiovisual de Catalunya ha d’adoptar els programes i les aplicacions informàtiques necessàries per tal de garantir l’efectivitat en el funcionament del registre telemàtic.

Disposició final

La present Instrucció, que consta de catorze articles, una disposició final i un annex, entrarà en vigor l’endemà d’haver estat publicada íntegrament en el Diari Oficial de la Generalitat de Catalunya. 
Barcelona, 28 de febrer de 2007

ANNEX

Relació de procediments que admeten la seva presentació per mitjà del registre telemàtic del Consell de l'Audiovisual de Catalunya

Article 1. De les queixes i les reclamacions

1. Qualsevol persona física o jurídica pot presentar al registre telemàtic del Consell de l’Audiovisual de Catalunya les seves queixes i reclamacions adreçades al Servei de relació amb persones usuàries de l’audiovisual.

2. La presentació telemàtica de les queixes i les reclamacions es formalitza per mitjà del formulari corresponent, disponible al portal d’internet del Consell de l’Audiovisual de Catalunya.

Article 2. De les instruccions

1. El registre telemàtic del Consell de l’Audiovisual de Catalunya admet la presentació i formalització de la documentació requerida als prestadors de serveis de comunicació audiovisual d’acord amb les instruccions generals aprovades pel Consell de l’Audiovisual de Catalunya.

2. A aquests efectes, els prestadors de serveis de comunicació audiovisual que vulguin presentar aquesta documentació per mitjans telemàtics accedeixen a la versió telemàtica dels formularis que s’incorporin a les instruccions corresponents mitjançant la connexió al portal d’internet del Consell de l’Audiovisual de Catalunya.
Article 3. Del requeriment d’informació als prestadors de serveis de comunicació audiovisual 

Serà admesa la presentació per part dels prestadors de serveis de comunicació audiovisual de la informació que els sigui requerida pel Consell de l'Audiovisual de Catalunya per a l’exercici de les seves funcions, d’acord amb el que estableix  la lletra h de l’article 10 de la Llei 2/2000, de 4 de maig, i la lletra b de l’article 116 de la Llei 22/2005, de 29 de desembre, de la comunicació audiovisual de Catalunya, a través del registre telemàtic del Consell de l'Audiovisual de Catalunya.

Article 4. Procediments específics que estableix la Llei 22/2005, de 29 de desembre, de la comunicació audiovisual de Catalunya

1. Comunicacions prèvies:

a) Comunicació prèvia de qualsevol canvi substancial que es pretengui introduir en la prestació dels serveis de comunicació audiovisual.

b) Comunicació prèvia en el cas de serveis de comunicació audiovisual que es presten mitjançant tecnologies diferents de l'ús de l'espectre radioelèctric. 

2. Declaracions:

Presentació anual de la declaració responsable del compliment de les obligacions derivades de la Llei 22/2005, de 29 de desembre, de la comunicació audiovisual de Catalunya, i de la concessió.

3. Concursos:

Participació en concursos per a l’atorgament de concessions.

4. Sol·licituds:

a) D’autorització prèvia de modificació d’estructura accionarial. 

b) D’autorització prèvia de publicitat institucional. 

c) D’autorització prèvia de modificació d'estructura del capital. 

d) De renovació de concessions per prestar els serveis de comunicació audiovisual. 

e) D’informació sobre el sector audiovisual. 

Article 5. Recursos administratius

a) Recursos administratius contra les queixes i les reclamacions presentades per persones físiques o jurídiques davant el Consell de l'Audiovisual de Catalunya.

b) Recursos administratius que puguin interposar el prestadors de serveis de comunicació audiovisual contra les resolucions del Consell de l'Audiovisual de Catalunya.

